Beurtkrag demp nie opwinding by ‘Afrikaans is Groot’ | Netwerk24
Deur Ischke De Jager 14 Maart 2019 22:13
Konsertgangers het nie droëbek gesit by die “Afrikaans is Groot”-vertoning in GrandWest in Kaapstad toe beurtkrag skielik ingeskop het nie.
Die gehoor is egter intussen met “iets spesiaals” vermaak.
Die krag het Donderdagaand omstreeks 20:00 afgegaan, kort nadat die vertoning begin het.
Dit was die eerste van vyf AIG-konserte wat by GrandWest plaasvind.
Die gehoor het iets spesiaals gekry wat ander mense nie gesien het nie en hulle het dit geniet. Elvis Blue het ’n manier om die gehoor by sy musiek in te trek.
Hoewel die kragopwekkers ingeskop het, neem dit egter ’n rukkie vir die klankstelsels om te herlaai, sê Johan C. Venter, bemarkingshoof van Coleske Artists wat “Afrikaans is Groot” aanbied.
Gedurende die 45 minute wat dit geneem het, het die sanger Elvis Blue en saxofoonspeler Hiram Koopman ’n akoestiese vertoning gelewer.
“Die gehoor het iets spesiaals gekry wat ander mense nie gesien het nie en hulle het dit geniet. Elvis Blue het ’n manier om die gehoor by sy musiek in te trek,” sê Venter.
Hy sê niemand het die arena verlaat in hierdie tydperk nie.
“Die mense is hier om hulself te geniet. Afrikaanse gehore verstaan dat sulke dinge gebeur.”
Venter sê die atmosfeer in die arena was “meer persoonlik en intiem” en dat Barry Pretorius, een van die vervaardigers en regisseur van die konsert, vanaf die verhoog met die gehoor gesels het en Blue en Koopman bekend gestel het.
Die konsert het omstreeks 21:00 hervat toe die klankstelsels uiteindelik aan was.
“Die konsert is in volle gang. Snotkop was op die verhoog en hy weet net hoe om ’n gehoor opgewonde te maak,” sê Venter. “Ons sal nooit toelaat dat so iets (beurtkrag) ons opgewondenheid demp nie.”
Afrikaans is Groot-er as enige kragprobleem wat na ons kant toe kom! Kyk bietjie na die video hier onder met @Snotkop_Henning wat nou op die #AiG-Kaapstad verhoog is.#AiGKaapstad @MTNza @Virseker @Laeveld_Agro @ToyotaSA pic.twitter.com/3BWjD96fhl
— Afrikaans is Groot (@AfrIsGroot) March 14, 2019
'n Oomblik wat jou asem gaan wegslaan met @TheunsJordaan, @CorleaBotha en @refentsekunste1 se vertolking van die treffer, Sonvanger. Deel saam in hierdie oomblik deur na die video hier onder te kyk. #AiGKaapstad @MTNza @Virseker @ToyotaSA @Laeveld_Agro pic.twitter.com/GqhVPCO479
Meer oor: Afrikaans Is Groot | Aig